URDHËR
 NR. 258, datë 17.11.2021

PËR DELEGIMIN E KOMPETENCAVE PËR PËRFAQËSIMIN LIGJOR TË MINISTRISË SË TURIZMIT DHE MJEDISIT, SI DHE DISA RREGULLA MBI PËRFAQËSIMIN LIGJOR

Në mbështetje të pikës 4, të nenit 102, të Kushtetutës së Republikës së Shqipërisë; të nenit 28, të ligjit nr. 44, datë 30.4.2015, “Kodi i Procedurave Administrative i Republikës së Shqipërisë”; të nenit 11, pika 2, të ligjit nr. 90/2012, “Për organizimin dhe funksionimin e administratës shtetërore”, 

URDHËROJ:

1. Delegimin e kompetencave Sekretarit të Përgjithshëm, për lëshimin e autorizimeve për përfaqësimin ligjor të Ministrisë së Turizmit dhe Mjedisit në proceset gjyqësore në të cilat është palë në gjykim.
2. Autorizimet për përfaqësimin ligjor të Ministrisë së Turizmit dhe Mjedisit, kur thirret si palë në gjykim, në proceset gjyqësore, në të cilat objekti i padisë ka lidhje me institucionin e varësisë, lëshohen në emër të nëpunësit të institucionit të varësisë, që do të përfaqësojnë ministrinë, nga drejtuesi i institucionit të varësisë, sipas vendit ku është ngritur kërkesëpadia.
3. Modeli i autorizimit për përfaqësimin në proceset gjyqësore të jetë, sipas lidhjes nr. 1 bashkëlidhur këtij urdhri. 
4. Përfaqësimi për çdo proces gjyqësor bëhet nga juristë dhe, sipas rastit, në bashkëpunim me strukturat teknike, si dhe përfaqësues nga institucionet e varësisë së Ministrisë së Turizmit dhe Mjedisit, nëpërmjet autorizimit përkatës. 
5. Përfaqësimi ligjor i Ministrisë së Turizmit dhe Mjedisit në proceset gjyqësore, sipas këtij urdhri, u jep të drejtë përfaqësuesve të autorizuar të kryejnë çdo veprim procedural, të parashikuar nga legjislacioni në fuqi, në kuadër të përfaqësimit në shkallën përkatëse të gjykimit.
6. Përfaqësuesit e caktuar të ndjekin me korrektësi seancat gjyqësore, për sa i takon pjesëmarrjes së tyre, e, veçanërisht, kontributit provues, paraqitjes së kërkesave, prapësimeve, pretendimeve, ankimeve, rekurseve, si dhe dokumenteve të tjera, që do të ndihmonin mbrojtjen e interesave të institucionit të Ministrisë së Turizmit dhe Mjedisit. 
7. Ngarkohen të gjitha institucionet e varësisë së Ministrisë së Turizmit dhe Mjedisit të caktojnë një person përgjegjës si pikë kontakti, për të shkëmbyer çdo informacion të nevojshëm, si dhe njoftim për ecurinë e ndjekjen e proceseve gjyqësore, në Ministrinë së Turizmit dhe Mjedisit.
8. Ngarkohet Sektori i Burimeve Njerëzore dhe i Arkiv-Protokollit për vënien në dispozicion të dokumenteve të nevojshme, me qëllim paraqitjen e tyre konform ligjit, në cilësinë e provave materiale për proceset gjyqësore.
9. Ky urdhër nuk cenon vlefshmërinë e autorizimeve të lëshuara nga Sekretari i Përgjithshëm i Ministrisë së Turizmit dhe Mjedisit, për proceset gjyqësore në të cilat ky institucion ka qenë palë dhe që kanë filluar përpara hyrjes në fuqi të këtij urdhri. 
10. Urdhri i ministrit të Turizmit dhe Mjedisit nr. 21, datë 31.1.2019, “Për delegimin dhe disa rregulla të përfaqësimit ligjor të Ministrisë së Turizmit dhe Mjedisit”, shfuqizohet. 
11. Ngarkohen Sekretari i Përgjithshëm, Drejtoria e Miradministrimit të Burimeve Njerëzore, Aseteve dhe Shërbimeve, Sektori i Ankesave Administrative dhe Gjyqësore, Sektori i Këshillimit Ligjor dhe Monitorimit të Impaktit të Akteve Rregullatore, Sektori i Burimeve Njerëzore dhe i Arkiv-Protokollit, institucionet e varësisë së Ministrisë së Turizmit dhe Mjedisit, për zbatimin e këtij urdhri. 
Ky urdhër hyn në fuqi menjëherë dhe botohet në Fletoren Zyrtare.

 MINISTËR I TURIZMIT DHE MJEDISIT
Mirela Kumbaro Furxhi


(SEKRETARI I PËRGJITHSHËM/INSTITUCIONI I VARËSISË)

Nr. …………….. prot. 	  Tiranë, më_____. ____. ____

AUTORIZIM PËR PËRFAQËSIMIN NË ÇËSHTJEN GJYQËSORE ME PALË:

Paditës: 	
E paditur: 	
Objekti: 	

Në mbështetje të neneve 64–77 të Kodit Civil; të nenit 96 të Kodit të Procedurës Civile; të 	nenit 14, të ligjit nr. 49, datë 3.5.2012, “Për gjykatat administrative dhe gjykimin e mosmarrëveshjeve administrative”, të ndryshuar; dhe të urdhrit të ministrit të Turizmit dhe Mjedisit nr. ... , datë ..., “Për delegimin e kompetencave për nënshkrimin e kontratave të punës dhe të përfaqësimit ligjor të Ministrisë së Turizmit dhe Mjedisit, si dhe disa rregulla mbi përfaqësimin ligjor”,

VENDOSA:

[bookmark: _GoBack]Autorizimin e ... dhe ...	, për të përfaqësuar Ministrinë e Turizmit dhe Mjedisit, së bashku ose veç e veç, në bashkëpunim me Avokaturën e Shtetit, në të gjitha seancat gjyqësorë të procesit me nr. ... akti, pranë Gjykatës ....

Përfaqësuesi ka të drejtë të përgatitë, nënshkruajë e depozitojë të gjitha aktet e nevojshme procedurale para gjykatës, në përputhje me ligjin dhe në interesin e ligjshëm të palës së paditur, Ministria e Turizmit dhe Mjedisit, të cilën përfaqëson, deri në marrjen e formës së prerë të vendimit.


(SEKRETARI I PËRGJITHSHËM/DREJTUESI I INSTITUCIONIT TE VARËSISË)


